Herwin só by die werk(Foto: Pixabay) Jy hoef nie net by jou huis omgewingsvriendelik te wees nie, jy kan by jou werkplek reeds ŉ impak begin maak om ŉ ligter voetspoor op die aarde te laat. Omdat die kantoor ŉ openbare ruimte is waar niemand noodwendig eienaarskap neem nie, is dit maklik om dié afdeling van jou lewe mis te kyk wanneer jy nadink oor jou impak op die aarde. Eintlik is die werkplek ŉ groot plek van vermorsing as niemand die klem op die prioritisering van herwinning laat val nie. Bladsy na bladsy word onnodig gedruk, batterye word daagliks gebruik en ou rekenaars en telefone word iewers in ŉ stoor gebêre waar dit net lê en stof opgaar. Volg hierdie maklike wenke om jou werkplek selfs net ŉ bietjie groener te maak: Kry die ander omgewingbewuste mense in jou kantoor bymekaar en vorm ŉ groep wat op dié kwessie fokus. Dié groep moet leiding neem en mense gereeld herinner hoe om meer omgewingvriendelik te wees in die kantoor. Dink twee keer, en dink dan sommer nog ŉ keer voordat jy iets op papier uitdruk. Dit is die meeste van die tyd nie nodig om agendas en notules vir vergaderings uit te druk nie. Stuur dit eerder per e-pos aan en moedig personeel aan om hul skootrekenaar of selfoon saam vergadering toe te bring as hulle die agenda voor hulle wil hê. Stuur ook aankondigings per e-pos, eerder as om dit teen die kantoor se mure op te plak. Hou ŉ boks in die kantoor vir papier wat slegs aan een kant gedruk is en gebruik dit dan wanneer jy slegs die ander kant gaan gebruik. Wanneer jy geen ander keuse het nie en lang dokumente moet uitdruk, druk dan op albei kante van die papier. Maar dit behoort vir enige werkplek moontlik te wees om heeltemal papierloos te word as hulle innoverend dink. Dit neem 1 000 gewone batterye om die lewensduur van ŉ herlaaibare battery te vervang en dit sal ook meer kostedoeltreffend wees vir jou sakeonderneming. Geheuestokkies is ŉ maklike en omgewingsvriendelike manier om dokumente by iemand anders uit te kry. Dit kan oor en oor gebruik word en word oor die algemeen meer hergebruik as CD’s of DVD’s. Moedig mense aan om hul eie, herbruikbare bakkies kafeteria toe te neem wanneer hulle kos koop, eerder as om dit in die bestaande verpakking te koop. Dit sal die gebruik van enkelgebruikmateriale (materiale wat slegs een maal gebruik word voordat dit weggegooi word) drasties verminder. Moedig ook die kafeteria se bestuur aan om van strooitjies en plastiekkoffiekoppies ontslae te raak, aangesien dit ook slegs een keer vir kort tye gebruik word. Al ooit gehoor van “een se gemors is ŉ ander se goud”? Voordat jy ontslae raak van goed wat jy nie meer kan gebruik nie, is dit die moeite werd om te dink of iemand anders dit nog kan benut. Skep ŉ herverdeelstasie in jou kantoor waar mense ou selfoonlaaiers, skryfbehoeftes, boeke en lêers kan neersit en waar enigeen dit dan vir hulle kan vat as hulle dit wil gebruik. Dit is ŉ makliker manier om jou rommel te verminder en om vir iets ŉ nuwe lewe te gee. Vind uit waar jy drukkers se inkkassette, batterye, gloeilampe en rekenaars kan herwin en merk duidelike houers waarin mense dit kan gooi. Stel iemand van jou kantoor se groen-span aan om dit op ŉ gereelde basis te neem vir herwinning. Koop ook eerder inkkassette wat hervul kan word. Dit is op die lang duur omgewingsvriendeliker en meer kostedoeltreffend.